星玄|虎仔魏浚笙冒寒化身外賣仔 網民:我個外賣未到呀!
2024年04月12日 00:00
東網電視
更多新聞短片
今日係4月12日農曆三月初四,肖虎嘅朋友偏財旺,抽獎容易中,令你喜出望外。新一代男神魏浚笙(Jeffrey)就係肖虎,佢早前受到法國駐港澳總領事館邀請,跟法國駐華大使及法國駐港澳總領事暢游電車河。 其實Jeffrey跟法國甚有淵源,其單曲《失約巴黎》MV喺巴黎取景,其後又參與2024巴黎時裝周。而日前,Jeffrey趁假期又去到法國旅遊,仲冒寒化身做外賣仔,唔少網民見到之後,都紛紛留言:「咁耐未到,原來外賣仔掛住玩手機」、「失約巴黎(外賣仔篇)」、「盒pizza少咗塊,係咪你偷食咗」、「我個外賣未到呀,快啲送嚟」,十分搞笑。
而於早前Jeffrey同任達華、鄧麗欣(Stephy)一齊為電影《紅豆》做介紹同宣傳,Jeffrey喺電影入面,會飾演任達華個仔同Stephy細佬,佢哋接受訪問嗰陣就話,Jeffrey係片場好嘈好多嘢講,所以任達華就叫Jeffrey作歌兼填詞,佢同Stephy就免費幫佢拍MV,如果真係成事,MV可以有呢個陣容,Jeffrey好難唔喜出望外喎。
至於今日幸運星係水瓶座,享天時地利人和,宜從暗戀階段踏前一步。水瓶座嘅BLACKPINK成員Rosé,早前以一頭金色長髮現身巴黎時裝周,為代言品牌出席時裝騷,唔少網民大讚又型又靚。而Rosé喺2月生日當日,除咗晒出大量靚相之外,仲係廣播專區驚喜送上未公布嘅新歌,透露自己一直都有努力工作,希望今年將以更好嘅面貌同大家見面,仲叫粉絲推薦幾個粉絲專屬名稱,疑似為個人活動鋪路,Rosé你享盡天時地利人和,無論嚟緊有咩新動向,你班Fans都會支持你㗎。